Ўільям Барылка

**Ўільям „Біл“ Барылка** (; 25 сакавіка 1927, Тымінс, Антарыё, Канада — , Кокран, Антарыё, Канада) — канадзкі хакеіст, гулец клюбу Нацыянальнай хакейнай лігі „Таронта Мэйпл Ліфс“.

## Жыцьцяпіс
Бацькі Ўільяма Барылкі — эмігранты зь Беларусі. Бацька, Сьцяпан Барылка, нарадзіўся ў 1892 року ў Дабучыне Пружанскага павету (цяпер Пружанскі раён). У 1910 року пераехаў у Канаду і ўзяў імя Стывэн. Маці, Феадосія Карпінчук, нарадзілася ў 1899 року ў Малечы Пружанскага павету (цяпер Бярозаўскі раён); у 25-гадовым веку зьехала ў Канаду.

Ўільям Барылка меў брата Алекса і сястру Ганну. Быў заручаны з Луізай Гастынгс. З прычыны цяжкага фінансавага становішча кінуў школу пасьля васьмі клясаў і ўладкаваўся працаваць у золатаздабыўчай шахце. Бацька, не жадаючы сыну сваёй долі, пераканаў таго заняцца хакеем.

## Кар’ера
Прафэсійную кар’еру Біл Барылка пачаў у камандзе лігі Ціхаакіянскага ўзьбярэжжа „Галівуд Вулўз“. У лютым 1947 року перайшоў у найдаражэйшы тады клюб сьвету „Таронта Мэйпл Ліфс“, дзе й выступаў да канца жыцьця, сьпярша пад №21, у 1948—1950 роках — пад №19. У наступным сэзоне атрымаў вызвалены №5.

За пяць сэзонаў Барылка з „Таронта“ выйграваў чэмпіёнскі кубак чатыры разы: у 1947, 1948, 1949 і 1951 роках. Апошняя шайба, закінутая Барылкам 21 красавіка 1951 року ў авэртайме супраць „Манрэалю“, прынесла „Лістам“ чэмпіёнства ў 5-м матчы фіналу розыгрышу 1951 року.

## Сьмерць
24 жніўня 1951 року Барылка з сваім дэнтыстам Генры Гадсанам паляцеў гідрасамалётам „Fairchild 24“ у паўночны Квэбэк на рыбалку. На адваротным шляху да возера Парк’юпайн аднаматорны самалёт зьнік, і 11 гадоў ягоныя пасажыры лічыліся зьніклымі бязь вестак. 6 чэрвеня 1962 пілёт шрубалёту Рон Бойд знайшоў абломкі самалёта ў тайзе прыкладна за 100 км на поўнач ад Кокрану ў Антарыё, на 56 кілямэтраў убок ад іхняга курсу. Прычынамі аварыі было названае спалучэньне недасьведчанасьці пілёта, благое надвор’е і вялікая загружанасьць.

Біла Барылку пахавалі на Тымінскіх могілках у родным месьце.

## Узнагароды
Біл Барылка выступаў у матчах усіх зорак НХЛ сэзонаў 1947, 1948 і 1949 рокаў, закінуўшы ў апошнім зь іх шайбу. Уладальнік Кубка Стэнлі 1947, 1948, 1949 і 1951 рокаў.

## Памяць
У 1988 року выйшла кніга пра жыцьцё Ўільяма Барылкі „Авэртайм, спазьненьне: Гісторыя Біла Барылкі“ (*Overtime, Overdue: The Bill Barilko Story*). У 2004 року выйшла кніга „Барылка — бяз сьледу“ (*Barilko — Without A Trace*).

У 1993 року гурт „The Tragically Hip“ напісаў песьню «Fifty Mission Cap» пра кар’еру і сьмерць Біла Барылкі. Гэтая песьня дагэтуль выконваецца перад кожным дамашнім матчам „Таронта Мэйпл Ліфс“.

У 2017 року канадзкі спартовы тэлеканал TSN паказаў дакумэнтальны фільм „Місія“ (*The Mission*) пра спробу дастаць абломкі самалёта Генра Гадсана.

## Статыстыка

## Крыніцы

## Вонкавыя спасылкі
* Хакейная заля славы 
* Хакейная база зьвестак 
* Легенды хакею 
* Выяўленьне абломкаў самалёта Генры Гадсана 
* 

Катэгорыя:Нарадзіліся ў Тымінсе
Катэгорыя:Канадзкія хакейныя абаронцы
Катэгорыя:Хакеісты клюбу «Галівуд Вулўз»
Катэгорыя:Хакеісты клюбу «Таронта Мэйпл Ліфс»
Катэгорыя:Хакеісты НХЛ зь невыкарыстоўванымі нумарамі
Катэгорыя:Уладальнікі Кубка Стэнлі
Катэгорыя:Удзельнікі матчаў усіх зорак НХЛ
Катэгорыя:Памерлі ў Антарыё
Катэгорыя:Загінулі ў авіякатастрофах у Канадзе
Катэгорыя:Беларусы ў Канадзе